कंगना रनोट के ऑफिस के बाहर प्रदर्शन; एक्ट्रेस ने कहा- बाहर कड़ी धूप है..प्लीज घर जाएं
Kangana Ranaut Vs Dalai Lama Joe Biden Meme Controversy कंगना रनोट को एक मीम शेयर करना भारी पड़ गया है। उन्होंने कुछ दिन पहले बौद्ध धर्म गुरु दलाई लामा और अमेरिकी राष्ट्रपति जो बाइडेन से जुड़ा एक मीम शेयर किया था।
कंगना रनोट को एक मीम शेयर करना भारी पड़ गया है। उन्होंने कुछ दिन पहले बौद्ध धर्म गुरु दलाई लामा और अमेरिकी राष्ट्रपति जो बाइडेन से जुड़ा एक मीम शेयर किया था। अब इसको लेकर उनके ऑफिस के बाहर विरोध प्रदर्शन हो रहे हैं। विरोध बढ़ने पर कंगना ने सोशल मीडिया के जरिए सफाई दी है।
कंगना ने लिखा कि उनका मकसद किसी की भावनाओं को ठेस पहुंचाना नहीं था। उनकी भगवान बुद्ध में काफी आस्था है और वो दलाई लामा का काफी सम्मान करती हैं। कंगना ने प्रोटेस्ट कर रहे लोगों से घर जाने की अपील की है।
कंगना ने लिखा- दोनों को एक ही बीमारी है
कंगना ने जो मीम शेयर किया था उसमें दलाई लामा और जो बाइडेन का एक एडिटेड फोटो दिख रहा था। इस फोटो में दलाई लामा अपनी जीभ बाहर किए हुए हैं जबकि जो बाइडेन भी कुछ इसी पोजिशन में हैं।
कंगना ने इस फोटो के कैप्शन में लिखा है, 'दोनों को एक ही बीमारी है, इसलिए दोनों की दोस्ती हो सकती है।' उनके इसी पोस्ट के बाद बवाल मच गया। कुछ बौद्ध धर्म से जुड़े लोग कंगना के पाली हिल स्थित ऑफिस के बाहर विरोध प्रदर्शन करने लगे।
दलाई लामा ने बच्चे को किया था लिप किस, मचा था बवाल
दरअसल कुछ दिन पहले दलाई लामा का एक वीडियो वायरल हुआ था। वीडियो में दलाई लामा एक बच्चे को लिप किस करते दिखाई दिए थे। यहीं नहीं होठों पर किस करने के बाद दलाई लामा बच्चे के सामने जीभ निकालकर उसे चाटने को भी कहते हैं। ये वीडियो उस समय का है, जब दलाई दलाई लामा चंडीगढ़ में एक बौद्ध कार्यक्रम में हिस्सा लेने गए थे।
वीडियो सामने आने के बाद सोशल मीडिया यूजर्स का गुस्सा दलाई लामा पर फूट पड़ा। लोगों ने उनके ऊपर पॉस्को( बच्चों के खिलाफ हिंसा) एक्ट तक लगाने की मांग कर दी। इसे लेकर दलाई लामा की तरफ से माफी संदेश भी आया था।
'किसी की भावनाओं को ठेस पहुंचाने का मकसद नहीं था'
दलाई लामा के इसी वीडियो पर तमाम मीम्स बने थे, लेकिन कंगना का ये मीम शेयर लोगों को पसंद नहीं आया। उन्होंने सोशल मीडिया पर सफाई देते हुए लिखा, 'मेरी पाली हिल वाले ऑफिस के सामने बौद्ध धर्म से जुड़े लोग प्रोटेस्ट कर रहे हैं।
मेरा मकसद किसी की भावनाओं को ठेस पहुंचाना नहीं था। ये दलाई लामा और जो बाइडेन के बारे में किया गया हार्मलेस मजाक था। कृपया इसे दिल से न लें।'
कंगना ने की अपील- धूप में खड़े न होकर अपने घर जाएं
कंगना ने आगे लिखा, मैं भगवान बुद्ध की शिक्षाओं में विश्वास करती हूं। दलाई लामा जी ने अपना पूरा जीवन लोगों के कल्याण के लिए बिताया है। मेरे दिल में आप सभी के लिए कोई नफरत नहीं है। इसलिए आपसे निवेदन है कि कड़ी धूप में खड़े न होकर अपने घर जाएं।
